Mærsk i massiv flåde-oprustning: Slår konkurrenter med længder

Virksomheder Eksklusivt for kunder

Der er A.P. Møller-Mærsk. Og så er der alle de andre, når det handler om oprustning af den eksisterende flåde i containershippingindustrien.



Sidste år voksede Maersk Lines kapacitet med 26,8 pct. svarende til 1,8 mio. teu (måleenhed for tyvefodscontainere, red.), hvilket var suverænt mest i industrien. Til sammenligning udvidede den nærmeste konkurrent, MSC, sin flåde med 10,9 pct., mens CMA CGM føjede 18 pct. mere tonnage til til verdenshavene.



Det skriver analysehuset Alphaliner.



Rent procentuelt kom de noget mindre rederier Zim og OOCL tættest på Mærsk med en udvidelse på hhv. 20 pct. og 19,7 pct. i 2017.



Dermed tegner der sig fortsat et billede af en presset industri med overkapacitet og ustabile fragtrater, hvor rederierne fortsætter med at få tilført nye skibe og overtage ledigt tonnage. I sidste uge meddelte Alphaliner, at 2018 bliver et rekordår i forhold til leverancer af nye skibe, og at flere rederier som en direkte konsekvens har valgt at udskyde en række ordrer til 2019.





Overtager tomme skibe



En af de bærende grunde til, at Maersk Line voksede så massivt sidste år, var overtagelsen af Hamburg Süd. Selvom det tyske rederi fortsætter med at sejle under eget flag, bliver dets skibe nu indregnet som værende en del af den lyseblå flåde.



Derudover snuppede Mærsk seks skibe på hver 13.100 teu fra det konkursramte Hanjin Shipping, ligesom man overtog driften af fem skibe fra Hyundai Merchant Marine. Det koreanske rederi indgår nu i et strategisk samarbejde med Maersk Line og MSC i den såkaldte 2M-alliance.



Men selv uden ovennævnte ville Maersk Lines kapacitet være vokset med 10 pct. i 2017. Det skyldes, at man fik tilgang af 200.000 teu i nyt tonnage, bl.a. i form af fem spritnye megaskibe på hver 20.568 teu.



Opkøbet af Hamburg Süd betyder, at Maersk Line har lagt yderligere afstand til verdens næststørste rederi, MSC. Ifølge den seneste opgørelse fra Alphaliner sidder det danske rederi nu på 19,5 pct. af den samlede volumen, mens MSC og CMA CGM har en markedsandel på hhv. 14,7 pct. og 11,6 pct.



